Institutul Cultural Român de la Londra prezintă, ȋn cadrul Seriei Concertelor Enescu, joi, 4 aprilie, de la ora 19:00, un concert susținut de soliștii Operei Naționale București, Marta Sandu – soprană și Daniel Magdal – tenor, acompaniați la pian de Alexandru Burcă. Programul evenimentului va cuprinde arii celebre din creația compozitorului Giacomo Puccini – în celebrarea a 100 de ani de la trecerea sa în neființă, precum și lieduri de George Enescu, Nicolae Bretan și Dan Dediu. Seara va debuta cu o introducere susținută de muzicologul Oltea Șerban Pârâu, care va prezenta ediția din 2023 a festivalului, precum și ediția de anul acesta care va avea loc ȋn perioada 7-16 iunie. De asemenea, ȋn cadrul evenimentului, va fi proiectat un scurt documentar despre Bucharest Opera Festival, ediția 2023.